MS «Rohav»

MS «Rohav» er en norsk brønnbåt bygget i 2001 ved Aas Mekaniske Verksted som byggenummer 160. Skipet var den tiende brønnbåten Aas leverte til Rofiskgruppen. Skipet ble levert den 19. mars 2002. MS «Rohav» har en lengde på 56,75 meter og en bredde på 10 meter. En Deutz SBV6M 628 motor med en ytelse på 1680 HK sørger for skipets fremdrift. Dette gir skipet en servicefart på 14,5 knop. MS «Rohav» har også montert sidepropell forut og akter med ytelse på 250 hestekrefter. MS «Rohav» utfører transport av laks, ørret, og smolt (unglaks). Fisken blir lastet levende om bord, i en brønn med en kapasitet på 1050 m³. MS «Rohav» ble i 2010 solgt til Rostein, som fortsatt eier og drifter skipet i 2021.

Ombyggingen i 2011 
MS «Rohav» gjennomgikk en ombygging hos Aas Mekaniske verksted i 2011. Skipet ble blant annet forlenget med 11 meter. Opprinnelig hadde skipet en lengde på 43,89 meter. Før ombyggingen hadde skipet en lasteromkapasitet på 700 m³. Etter ombyggingen ble den utvidet til 1050 m³.

Arbeidsulykke i 2019 
Om bord i MS «Rohav» skjedde en arbeidsulykke den 10. september 2018. Ulykken skjedde i Bergsfjorden. En mann i 40-årene som arbeidet om bord på skipet var i ferd med å bytte en hydraulikkslange til brønnluken for lasterommet. Brønnluken kan sammenlignes med lokket til en søppeldunk, og åpnes med samme prinsipp. Da hydraulikkslangen ble løsnet, rant oljen ut, og det hydrauliske trykket sank. Sylindrene som holdt brønnluken åpen mistet kraften sin. Dette førte til at brønnluken lukket seg. Mannen ble klemt mot lukekarmen. Mannskapet om bord satte i gang førstehjelp, og skipet gikk mot Skaland for at luftambulansen kunne hente mannen. Det var ikke mulig å redde livet hans, og han omkom. Havarikommisjonen har gransket ulykken grundig i ettertid. Brønnluken hadde ikke noen etablerte sikkerhetsbarrierer. Arbeid rundt brønnluken var i utgangspunktet ikke risikovurdert. Ulykken har ført til at det blir montert sikringer på brønnluker. Sjøfartsdirektoratet publiserte en kunngjøring om sikring av luker den 7. januar 2020, som et resultat av ulykken.

Referanser

Eksterne lenker 
 

Rostein
Norske brønnbåter
Skip bygget ved Aas Mekaniske Verksted
Skip fra 2002
Artikler i sjøfart-prosjektet